এর নিষ্ক্রীয়তার পরস্পরবিরোধী অর্থ থাকতে পারে। যেমন, বিগত বছরগুলোতে প্রশাসনের রাজনীতিকরণ ও দলীয়করণ আমাদের সবাইকে উদ্বিগ্ন করেছে-হতে পারে, এই নিষ্ক্রীয়তা সেই রাজনীতিকরণ ও দলীয়করণেরই ফসল। এমনও হতে পারে, যেরকম কয়েকদিন হলো শোনা যাচ্ছে, গোপন একটি সমঝোতায় পৌছে গেছে সরকারপক্ষ ও জামাতপক্ষের নীতিনির্ধারকরাÑযার প্রতিফলন ঘটতে শুরু করেছে পুলিশ ও জামায়াতে ইসলামী উভয়ের আচরণেই। পুলিশের দিকে ফুল হাতে এগিয়ে যাচ্ছে শিবির নেতারা। আবার হতে পারে, সরকারের কাছে সত্যিই এরকম তথ্য থাকতে পারে যে পুলিশকে উত্তপ্ত করে জামায়াতে ইসলামী ও ছাত্র শিবির চাইছে সহিংসতাকে অসহনীয় একটি পর্যায়ে নিয়ে যেতে। চাইছে, জামাত-শিবিরবিরোধী যে সচেতন জনগোষ্ঠী ও তরুণ সমাজ রয়েছে তারা মাঠে নেমে আসুক, যাতে তাদের সঙ্গেও সংঘাতে জড়িয়ে পড়া যায়। এ বিশ্বাস আমাদের আছে যে, যুদ্ধাপরাধীদের বিচারপ্রত্যাশী তরুণ সমাজের মাঠে নামার মতো প্রস্তুতি রয়েছে। তবে বাস্তবতা হলো, এখন মাঠে নামার অর্থ একটি বড় ধরণের সংঘাতে জড়িয়ে পড়া, সহিংসতার বিস্তারে জড়িয়ে যাওয়া-কিন্তু এটিও আরেকটি বাস্তবতা যে, মাঠে না নামলেও এ সংঘাতের বাইরে থাকা সম্ভব নয়-অন্ধ হলে প্রলয় বন্ধ থাকে না, জামায়াতে ইসলামী যে একতরফা সংঘাত চালিয়ে যাচ্ছে, আমরা তার শিকার হচ্ছি এবং স্বপ্নের বাংলাদেশ পেতে হলে রুখে দাঁড়াতে হবে। আমাদের চোখের সামনেই তো জামায়াতে ইসলামী গৃহযুদ্ধের হুমকি দিচ্ছে-আমরা না চাইলেও কি সম্ভব কেউ আগবাড়িয়ে যুদ্ধাবস্থা সৃষ্টি করলে তার বাইরে অবস্থান করা? এই পরিস্থিতি থেকে বেরিয়ে আসার একটি উপায় হলো, কঠোর হাতে আইনশৃক্সক্ষলা প্রতিষ্ঠিত করা, যে উদ্যোগ নেয়ার কথা সরকারের এবং যে উদ্যোগ নিলে অনিবার্যভাবেই পুলিশের সঙ্গে জামায়াতে ইসলামীর সংঘাত আরও বাড়বে-পুলিশকে কঠোর হওয়ার জন্যে প্রস্তুত থাকতে হবে এবং নীতিনির্ধারক ও জনগণকেও পুলিশের সে ভূমিকার সপক্ষে থাকতে হবে। এমন হওয়া অস্বাভাবিক নয় যে, এ অবস্থায় জামায়াতে ইসলামী সাধারণ মানুষের ওপরও আক্রমণ পরিচালনা করে ভীতি ছড়ানোর অপচেষ্টা চালাবে (যে চেষ্টা তারা আসলে শুরু করে দিয়েছে সাধারণ মানুষের জানমালের ক্ষতি করার মধ্যে দিয়ে)। এরকম এক পরিস্থিতিকে মাথায় নিয়েই ট্রাইব্যুনাল-২ থেকে দেয়া হয়েছে কাদের মোল্লার মামলার রায়-যা সচেতন ও ভুক্তভোগী মানুষদের কাউকেই সন্তুষ্ট করেনি। যাবজ্জীবন নয়, যে ধরণের অপরাধ ও অপরাধসমূহের প্রমাণ তার বিরুদ্ধে পাওয়া গেছে তাতে ফাঁসির মাধ্যমে মৃত্যুদণ্ড কার্যকর করার রায় আসবে-এরকমই ধারণা ছিল সকলের। বিজ্ঞ বিচারকমণ্ডলী স্বাধীনভাবে যে রায় দিয়েছেন, তা আমাদের খুশি করতে পারেনি-এটিই হলো বাস্তবতা। যুগ যুগ ধরে জিইয়ে রাখা ন্যায়বিচার পাওয়ার প্রত্যাশা এর ফলে আহত হয়েছে এবং আমরা আশা করব, আপিল বিভাগে আবেদন করা হলে বিচারকমণ্ডলী এই প্রত্যাশার যৌক্তিকতা তলিয়ে দেখবেন এবং ন্যায়বিচার নিশ্চিত করবেন।